Groot prysverlaging vir brandstof is moontlikFoto: Brett_Hondow/Pixabay.com Boere kan die wenners in volgende maande se brandstofprysverlagings wees, terwyl beide verbruikers- en produksie-inflasie kan krimp. Dit is die mening van twee van die land se voorste ekonome. Ekonome verwag ’n groter prysverlaging as wat daar tot nou gespekuleer is en dat dit inflasie laer kan dwing. Dit is juis ’n voorwaarde wat die Internasionale Monetêre Fonds in sy jongste oorsig gestel het. Dit is ’n gemiddelde verbruikersinflasiekoers van 4,5%. Mike Schüssler, die hoofekonoom by economists.co.za, reken die weg is gebaan sodat Suid-Afrika sy grootste verlaging ooit in brandstofpryse sal kry. Die verwagte verlaging word op die eerste Woensdag in Desember verwag. Schüssler skryf dit toe aan die stewiger randwisselkoers wat deur die R13,90-vlak teenoor die Amerikaanse dollar gebreek het en die steeds tuimelende ruoliepryse. Hy sê alle 95 graad-oktaan kan met R1,70 per liter daal, terwyl diesel met R1,33 per liter kan verswak. Hy sê sou die rand voortgaan met sy daling, kan ’n prysverlaging van R1,80 op petrol in sig wees. Hy het voorts gesê teen dieselfde trant kan diesel dan teen ongeveer R1,50 per liter daal. Schüssler meen ook dat die brandstofprysverlagings genoeg is om motoriste se sowat R2 miljard skuld by die sentrale energiefonds uit te wis nadat dié fonds sommige brandstofprysverhogings vroeër die jaar geabsorbeer het. Hy het die hoop uitgespreek dat daar nie verdere politieke inmenging sal wees met die brandstofprys nie. Intussen sê Dawie Maree, ’n ekonoom by First National Bank (FNB), dat ’n groot daling in Desember te wagte is. Hy wys daarop dat die wisselkoers en ruoliepryse in gunstige rigtings beweeg het om tot die daling te lei. Maree het opgemerk dat dié rand verbruikersvertroue ’n hupstoot kan gee en mense sal toelaat om meer en verder dié vakansie te reis. Hy het bygevoeg dat die laer ruoliepryse en stewiger rand verder as laer brandstofpryse gaan strek. Volgens Maree gaan ander produkte, soos kunsmis en chemikalieë, wat neweprodukte van die vervaardiging van die brandstofproses is, ook geraak word. “Die verandering in pryse van ruolie het dus ’n direkte impak op hierdie produkte. En die stewiger rand help om pryse af te bring,” het hy gesê. Volgens Maree kan boere dit dus twee keer gelukkig slaan met ’n daling in brandstofpryse en in neweproduktepryse. “Ek voorsien dat dit ’n positiewe impak op inflasie sal hê. Dit kan tot ’n laer gemiddelde inflasiekoes vir die jaar lei,” het Maree gesê.